**Θ.Ε. 5**, *18- 4- 2017*

***1.*** *Ο Ιησούς Χριστός αναστήθηκε αφού κατέβηκε και δίδαξε στους νεκρούς,
καταπατώντας με τον θάνατό του τον φυσικό και τον πνευματικό θάνατο
και σε όσους βρίσκονταν σε τάφους, είτε φυσικούς είτε πνευματικούς,
χάρισε έτσι την αληθινή ζωή.****2.*** *Αφού είδαμε την ανάσταση του Χριστού,
ας προσκυνήσουμε τον άγιο και Κύριο,
τον Θεάνθρωπο Ιησού που είναι ο μόνος αναμάρτητος.
Την Σταυρική Σου θυσία Χριστέ προσκυνούμε
και την αγία σου Ανάσταση υμνούμε και δοξάζουμε·
διότι Εσύ είσαι ο Θεός μας,
και Θεό άλλον εκτός από Εσένα δεν αναγνωρίζουμε κανένα,
και μόνο το όνομά Σου σημαίνει Θεός για εμάς.
Ελάτε όλοι οι πιστοί,
ας προσκυνήσουμε την αγία ανάσταση του Χριστού·
αφού η ανάστασή Του που έγινε μετά την Σταυρική Του Θυσία,
έφερε μεγάλη χαρά που απλώθηκε σε όλο τον κόσμο.
Παντοτινά θα ευλογούμε το όνομα του Κυρίου,
και παντοτινά θα υμνούμε την ανάστασή Του.
Διότι, επειδή υπέμεινε Πάθη και Σταυρό από εμάς για εμάς,
κατανίκησε κι εδίωξε τον θάνατο.****3.*** *Με την ανάσταση Του από τον τάφο ο Ιησούς Χριστός
όπως είχε πει πριν τα άγια πάθη Του,
μας χάρισε την αληθινή αιώνια ζωή
και το μέγα έλεος του Θεού στις ταπεινές μας υπάρξεις.*

***Αναστάσιμη προσευχή***

***1.*** *Χριστὸς ἀνέστη ἐκ νεκρῶν,*

*θανάτῳ θάνατον πατήσας*

*καὶ τοῖς ἐν τοῖς μνήμασι*

*ζωὴν χαρισάμενος.*

***2.*** *Ἀνάστασιν Χριστοῦ θεασάμενοι,*

*προσκυνήσωμεν ἅγιον, Κύριον,*

*Ἰησοῦν τὸν μόνον ἀναμάρτητον.*

*Τὸν Σταυρόν σου Χριστὲ προσκυνοῦμεν*

*καὶ τὴν ἁγίαν σου Ἀνάστασιν*

*ὑμνοῦμεν καὶ δοξάζομεν·*

*σὺ γὰρ εἶ Θεὸς ἡμῶν,*

*ἐκτὸς σοῦ ἄλλον οὐκ οἴδαμεν,*

*τὸ ὄνομά σου ὀνομάζομεν.*

*Δεῦτε πάντες οἱ πιστοί,*

*προσκυνήσωμεν τὴν τοῦ Χριστοῦ ἁγίαν ἀνάστασιν·*

*ἰδοὺ γὰρ ἦλθε διὰ τοῦ Σταυροῦ*

*χαρὰ ἐν ὅλῳ τῷ κόσμῳ.*

*Διὰ παντὸς εὐλογοῦντες τὸν Κύριον,*

*ὑμνοῦμεν τὴν ἀνάστασιν αὐτοῦ·*

*Σταυρὸν γὰρ ὑπομείνας δι᾿ ἡμᾶς,*

*θανάτῳ θάνατον ὤλεσεν.*

***3.*** *Ἀναστὰς ὁ Ἰησοῦς ἀπὸ τοῦ τάφου*

*καθὼς προεῖπεν,*

*ἔδωκεν ἡμῖν τὴν αἰώνιον ζωὴν*

*καὶ μέγα ἔλεος.*

*Ανάλυση: Τι θέλει να πει η προσευχή αυτή;*

*Η Αναστάσιμη Προσευχή χωρίζεται σε τρία μέρη:*

*Το πρώτο μέρος της αναφέρεται στην ολοκλήρωση της αποστολής του Ιησού Χριστού στη Γη. Αφού ο Κύριος τελείωσε την διδασκαλία του στον κόσμο των εν ζωή ανθρώπων, κατέβηκε –με τον θάνατό του πάνω στον σταυρό- και στον κάτω κόσμο, των κόσμο των νεκρών, όπου επίσης δίδαξε τον λόγο του Θεού. Έτσι, με τον θάνατό Του κατάφερε να καταπατήσει τον θάνατο, και τον πνευματικό και τον φυσικό. Με άλλα λόγια, έδωσε την ευκαιρία να τον ακολουθήσουν στην αληθινή, αιώνια ζωή και όσοι εκείνη την στιγμή βρίσκονταν σε τάφους πνευματικούς δηλαδή της μικροψυχίας, του δόλου και της αλλοτρίωσης αλλά και όσοι βρίσκονταν σε φυσικούς τάφους δηλαδή του φθαρτού σώματος. Με τον τρόπο αυτό, φώτισε τον δρόμο που οδηγεί στον θεό και χάρισε την αληθινή ζωή σε όλους τους ανθρώπους δηλαδή, έδειξε σε αυτούς πώς να απέχουν από τον δόλο, το ψέμα και τις αμαρτίες γενικότερα και να ζουν κάνοντας όμορφες πράξεις αλληλεγγύης, αλληλοβοήθειας, καλοσύνης και αγάπης. Συνεπώς, το πρώτο τμήμα της αναστάσιμης προσευχής παρουσιάζει την ολοκλήρωση του πολύπλευρου έργου του Κυρίου ό οποίος δίδαξε σε όλους τους ανθρώπους, ζώντες και νεκρούς, τον τρόπο για να ζήσει κανείς αληθινά, κοντά στον Θεό.*

 *Το δεύτερο μέρος της αναστάσιμης προσευχής, αποτελεί εν μέρη, ένα κάλεσμα προς εμάς τους κοινούς θνητούς και μας προτρέπει να προσκυνήσουμε τον Ένα και Μοναδικό, Κύριο και Αναμάρτητο Θεό αφού πρώτα είδαμε την ανάστασή Του. Ακόμα, το δεύτερο μέρος της προσευχής του Πάσχα αναφέρει πως προσκυνούμε τη Σταυρική του θυσία και υμνούμε και γιορτάζουμε την πανάγια Ανάστασή Του διότι εμείς, οι Χριστιανοί, άλλον Θεό εκτός από Αυτόν δεν αναγνωρίζουμε αφού μόνο το όνομά Του σημαίνει Θεός για εμάς. Ύστερα, γίνεται για ακόμα μία φορά, ένα κάλεσμα προς τους πιστούς όπου τους παρακινεί να προσκυνήσουν ξανά την αγία Ανάστασή Του που έγινε μετά την Σταυρική του θυσία και έδωσε ανυπέρβλητη χαρά σε όλους τους ανθρώπους που βρίσκονταν σε όλα τα μήκη και τα πλάτη του κόσμου. Και επιπλέον, αναφέρει πως αυτός είναι ένας ακόμα λόγος για τον οποίο θα ευλογούμε και θα υμνούμε παντοτινά την Ανάσταση και το όνομα του Κυρίου διότι Εκείνος υπέμεινε φριχτά πάθη και Σταυρό από εμάς για εμάς και κατανίκησε και έδιωξε τον θάνατο.*

 *Τέλος, στο τρίτο μέρος της αναστάσιμης προσευχής, αναδεικνύεται για ακόμα μία φορά η απέραντη αγάπη του Κυρίου για όλα τα πλάσματα πάνω στη Γη αφού, όπως είχε προβλέψει και ο ίδιος πριν από τα Άγια πάθη Του, η ανάστασή Του ήρθε για να χαρίσει την αληθινή ζωή και να ελεήσει τις ταπεινές μας υπάρξεις όπως και να μας βεβαιώσει πως ο Αναμάρτητος Κύριος θα είναι συνοδοιπόρος όλων των πλασμάτων στην Αληθινή και Αιώνια ζωή.*

*Φωτεινή Σοφού, Α3*

*18-4-2017*